Þingræður haldnar á Alþingi Íslendinga



Herra forseti. Frv. þetta er staðfesting á breytingum, sem gerðar voru 12. ágúst s.l. Sjútvn. hefur athugað það og leggur til, að það verði samþ. óbreytt. Tveir þm., þeir 1. þm. Eyf. og 6. landsk., voru ekki viðstaddir, er n. afgreiddi málið.



Herra forseti. Það hefur upplýstst með bréfi frá dómsmrn., dags. 14. okt. s.l., sem er prentað sem fylgiskjal með þessu frv., að Gunnar Bergsteinsson hefur fengið styrk frá ríkisstj. til að nema við sjóliðsforingjaskólann norska, til þess að gerast síðar starfsmaður við íslenzku landhelgisgæzluna. Nám þetta er jafnmikið og meira en nám það, sem krafizt er til skipstjórnar á íslenzkum skipum, og felur það ekki í sér neitt öryggisleysi að veita honum þessi réttindi. Leggur n. því til, að frv. verði samþ. óbreytt. Tveir nefndarmanna, þeir 1. þm. Eyf. og 6. landsk., voru ekki við, er n. afgreiddi málið, en hún leggur til, að það verði samþykkt óbreytt.

Flm. (Soffía Ingvarsdóttir) : Herra forseti. Þetta baráttumál okkar kvenna er ekki nýtt hér í þinginu, og var það nýlega tekið upp af Gylfa Þ. Gíslasyni og Katrínu Thoroddsen. Í raun og veru er þetta aðeins einn þáttur í jafnréttisbaráttu kvennasamtakanna, og fleiri samtök hafa tekið í sama strenginn. Á Alþýðusambandsþinginu var samþykkt í einu hljóði tillaga samhljóða þessari. Og á þingi Bandalags starfsmanna ríkis og bæja var samþykkt ályktun sama efnis. Þetta mál er ekki nema réttlætismál um frjálst stöðuval kvenna innan heimilisins og utan. Það er ekki nema rétt, að konur, sem stundað hafa langt skólanám og hafa hlotið sína sérmenntun, geti notað hana sjálfum sér og þjóðfélaginu í heild til gagns. Það er ekki ástæða til að telja fremur tekjur húsmæðra, sem vinna úti, með tekjum manna þeirra til skatts, en tekjur systkina, sem hafa sameiginlegan fjárhag að öðru leyti en því, að þau telja fram sitt í hvoru lagi til skatts. Það er ranglátt að slengja tekjum hjóna þannig saman til þess að koma þeim þannig í hærri skattstiga. Í þessu fyrirkomulagi felst einnig nokkur freisting fyrir fólk að búa saman ógift, en það er ekki heppilegt frá þjóðfélagslegu sjónarmiði séð. Það eru margar giftar konur, sem hafa bæði tíma og þekkingu til að sinna þjóðfélagslegum vandamálum, en þær telja það ekki borga sig vegna hins rangláta fyrirkomulags skattalöggjafarinnar. Mér dettur í hug hjúkrunarkona, sem sagði það ekki borga sig að vinna úti vegna þess, hve mikið það yki skattana. Það má segja, að konur noti ekki krafta sína til hins ýtrasta og sjái ekki ástæðu til þess vegna hinnar ranglátu löggjafar. - Ég vil svo að endingu óska þess, að málinu verði að lokinni umr. vísað til 2. umr. og fjhn.



Herra forseti. Ég vil benda hv. flm. á það, að ef þetta frv. er ekki flutt til þess eins að sýnast og það er tilgangurinn, að það verði samþ. hér, þá er það ákaflega ófullkomið. Það er ekki einn stafur um það, hvernig ómagar, sem eru á framfæri aðila, skuli reiknaðir, það er ekki einn stafur um sameiginlega eign, ekki einn stafur um gjöld til trygginganna. Allt þetta verður að taka fram, ef frv. á fram að ganga og er ekki aðeins flutt til að sýnast. Ef þetta nær fram að ganga, þá verður að taka fram miklu ríkari ákvæði en eru í frv. og fleiri. En ég persónulega er í miklum vafa um, hve þjóðfélagslega heppilegt það er, að mæður séu frá börnum sínum mikinn hluta dagsins og feli þau umsjá einhverra og einhverra. Bæði vantar hér, hvernig telja skuli ómaga, sem er á framfæri beggja, hvernig reikna skuli eign, sem bæði eru talin fyrir, hvernig vinna konunnar á hennar eigin heimili skuli reiknuð. Ég vil benda nefndinni á, að allt þetta þarf að athuga, ef hún hugsar sér, að þetta frv. fari í gegn sem umbótamál, en ef það er aðeins flutt til þess að sýnast, fáni, sem dreginn er upp til að blakta þar, þá er alveg sama.



Herra forseti. Ég þakka ágætar undirtektir undir málið og vonast til, að þetta frv. verði fullkomnað úr þeim frumdrögum, sem ég hef hér sett fram. Ég treysti nefndinni vel til að greina aðalatriði máls þessa. Persónuleg ummæli hv. þm. N-M. læt ég heilbrigða skynsemi um að dæma.